Olivier sê nee vir Proteas, ja vir Kolpak | Netwerk24
Deur Johann de Jager 26 Februarie 2019 15:26
Duanne Olivier is eersdaags nie meer vir die Proteas beskikbaar nie. Foto: Gallo Images
Duanne Olivier, die Proteas se voorste toetsbouler dié somer, is verlore vir Suid-Afrikaanse krieket.
Hy gaan sy loopbaan by Yorkshire as Kolpak-speler voortsit.
Dié graafskap het die nuus Dinsdag amptelik bekend gemaak ná gerugte daarvan aan die einde van die Engelse seisoen die eerste keer gehoor is.
Netwerk24 het aan die einde van Januarie nog berig Krieket Suid-Afrika is nie weer aan die slaap gevang nie en het dié keer betyds opgetree om Olivier vir die Proteas te behou. Dié snelbouler se gedeelde kontrak by die Knights is toe aangepas ná sy skittervertoning in die reeks teen Pakistan.
Sy 24 paaltjies was die meeste in ’n reeks van drie toetse sedert Suid-Afrika se hertoelating tot die internasionale arena.
Maar helaas, het die snelbouler toe besluit om ook die Kolpak-roete te vat.
Hy het Dinsdag navrae verwys na sy agent, Weber van Wyk, wat ook namens spelers soos Morné Morkel, Rilee Rossouw, Kyle Abbott en AB de Villiers optree.
Olivier (26) het wel op Yorkshire se webblad kommentaar oor die moeilike besluit gelewer.
Hy sê hy het aanvanklik planne gehad om soos verlede seisoen weer as ’n oorsese speler graafskapkrieket te speel, maar toe hy die langtermyn-kontrak van Yorkshire gekry het, besluit dit sal die beste vir hom en sy familie wees.
Meer oor: Duanne Olivier | Engeland | Suid-Afrika | Krieket | Snelbouler | Proteas | Kolpak